Auditor's report — BA, period 2021Q2 (reviewed, opinion: unqualified)
Auditor firm: EY
Signing partner: รุ้งนภา เลิศสุวรรณกุล
Signed: 2021-08-13

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท การบินกรุงเทพ จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 มิถุนายน 2564 งบกำไรขาดทุนเบ็ดเสร็จรวม สำหรับงวดสามเดือนและหกเดือนสิ้นสุดวันเดียวกัน และงบแสดงการเปลี่ยนแปลงส่วนของผู้ถือหุ้นรวม และ งบกระแสเงินสดรวมสำหรับงวดหกเดือนสิ้นสุดวันเดียวกัน และหมายเหตุประกอบงบการเงินรวมระหว่างกาลแบบย่อของบริษัท การบินกรุงเทพ จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท การบินกรุงเทพ จำกัด (มหาชน) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้น ข้าพเจ้าจึงไม่ได้ แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตเรื่องดังต่อไปนี้

ตามที่กล่าวในหมายเหตุประกอบงบการเงินรวมระหว่างกาลข้อ 1.2 เกี่ยวกับสถานการณ์การแพร่ระบาดของโรคติดเชื้อไวรัสโคโรนา 2019 ที่ปัจจุบันยังมีผลกระทบต่อกิจกรรมทางธุรกิจของกลุ่มบริษัท อีกทั้งในเดือนกรกฎาคม 2564 สำนักงานการบินพลเรือนแห่งประเทศไทยได้ออกประกาศ เรื่องแนวปฏิบัติสำหรับผู้ดำเนินการสนามบินและผู้ดำเนินการเดินอากาศในเส้นทางการบินภายในประเทศ โดยการห้ามสายการบินทำการบินรับส่งผู้โดยสาร เข้าหรือออกพื้นที่ควบคุมสูงสุดและเข้มงวด เพื่อชะลอหรือยับยั้งการเดินทาง   เข้าออกพื้นที่ดังกล่าว โดยมีผลตั้งแต่วันที่ 21 กรกฎาคม 2564 เป็นต้นไป จนกว่าสถานการณ์ดังกล่าว จะสิ้นสุดลงหรือมีประกาศอื่นใดเพิ่มเติม ส่งผลโดยตรงในส่วนที่เกี่ยวกับรายได้ค่าโดยสารและรายได้ จากการขายและบริการ รวมถึงขาดทุนจากการดำเนินงานตลอดจนหนี้สินหมุนเวียนรวมสูงกว่าสินทรัพย์หมุนเวียนรวมอย่างมีนัยสำคัญ สถานการณ์ดังกล่าวมีผลกระทบอย่างมีนัยสำคัญต่อฐานะการเงิน ผลการดำเนินงาน และกระแสเงินสด ตลอดจนการดำรงอัตราส่วนทางการเงินตามข้อกำหนดในสัญญาเช่าเครื่องบินทั้งในปัจจุบันและในอนาคต ทั้งนี้ ฝ่ายบริหารของกลุ่มบริษัทได้ดำเนินการติดตามความคืบหน้าของสถานการณ์ดังกล่าวอย่างต่อเนื่องและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างสม่ำเสมอ และจะพิจารณาบันทึกผลกระทบดังกล่าวเมื่อสามารถทำได้

ในปัจจุบัน กลุ่มบริษัทยังมีสภาพคล่องจากเงินลงทุนในตราสารทุนของบริษัทจดทะเบียนที่ไม่มีข้อจำกัด   ในการใช้ที่พร้อมเปลี่ยนเป็นเงินทุนหมุนเวียนได้ วงเงินกู้ยืมที่ยังไม่ได้เบิกใช้ และการสนับสนุนทางการเงินอื่นจากสถาบันการเงิน ตลอดจนการดำเนินการมาตรการต่าง ๆ ในการจัดหาแหล่งเงินทุนเพิ่มเติม การดำเนินการและการจัดการทางธุรกิจ การปรับเปลี่ยนแผนการดำเนินธุรกิจให้สอดคล้องกับการเปลี่ยนแปลงของสภาวะการณ์ในปัจจุบัน แผนการดำเนินการลดต้นทุนและค่าใช้จ่ายต่าง ๆ ที่เกี่ยวข้องซึ่งรวมถึงการยกเลิกสัญญาต่าง ๆ โดยพิจารณาตามเหตุผลและความจำเป็นในการดำเนินการทางธุรกิจ การเจรจากับภาครัฐใน การลดค่าใช้จ่ายต่าง ๆ การเจรจากับสถาบันการเงินเพื่อขอการสนับสนุนทางการเงินและผู้ให้เช่าในการปรับลดค่าเช่าสินทรัพย์ในการดำเนินงาน เพื่อการบริหารสภาพคล่องและกระแสเงินสดของกลุ่มบริษัท นอกจากนี้ปัจจัยความคืบหน้าของการพัฒนาวัคซีนป้องกันโรคและการขยายขีดความสามารถของการได้รับวัคซีนของประชากรทั่วโลกที่มีอยู่อย่างต่อเนื่อง ฝ่ายบริหารเชื่อมั่นว่าการดำเนินการตามมาตรการและสถานการณ์เหล่านี้ทั้งหมดจะมีส่วนช่วยทำให้กลุ่มบริษัทสามารถดำเนินงานได้อย่างต่อเนื่อง ข้อมูลทาง การเงินระหว่างกาลจึงถูกจัดทำขึ้นโดยใช้เกณฑ์การบัญชีสำหรับกิจการที่ดำเนินงานต่อเนื่อง อย่างไรก็ตาม ความสำเร็จของการดำเนินการตามมาตรการต่าง ๆ และสถานการณ์ดังกล่าว ตลอดจนแผนการจัดหาเงินและแผนการดำเนินธุรกิจเพื่อบริหารสภาพคล่องตามที่กล่าวมาข้างต้นทั้งหมดขึ้นอยู่กับปัจจัยภายในและภายนอกหลายประการที่มีสาระสำคัญซึ่งมีความไม่แน่นอนที่อาจเป็นเหตุให้เกิดข้อสงสัยเกี่ยวกับความสามารถ ในการดำเนินงานต่อเนื่องของกลุ่มบริษัท

ตามที่กล่าวไว้ในหมายเหตุประกอบงบการเงินรวมระหว่างกาลข้อ 16 เกี่ยวกับหนี้สินตามสัญญาเช่า   ระยะยาวจากกิจการที่เกี่ยวข้องกัน และข้อ 29.1 เหตุการณ์ภายหลังรอบระยะเวลารายงาน - การตกลงยกเลิกสัญญาเช่าระยะยาวและสัญญาที่เกี่ยวข้อง เมื่อวันที่ 27 พฤษภาคม 2564 มติอนุมัติของที่ประชุมคณะกรรมการของบริษัทฯ ครั้งที่ 3/2564 อนุมัติให้บริษัทฯดำเนินการยื่นข้อเสนอการยกเลิกสัญญาเช่า  ระยะยาวและสัญญาที่เกี่ยวข้องอื่นภายใต้การเช่าสนามบินสมุย ซึ่งระยะเวลาการเช่าตามสัญญาเหลืออยู่ประมาณ 15.5 ปี กับกองทุนรวมสิทธิการเช่าอสังหาริมทรัพย์สนามบินสมุย (“กองทุน”) โดยเสนอค่าตอบแทนการยกเลิกสัญญาดังกล่าวจำนวน 18,050 ล้านบาท ทั้งนี้ การตัดสินใจและการดำเนินการใด ๆ  ที่เกี่ยวข้องกับการเห็นชอบและตกลงตามข้อเสนอการขอยกเลิกการเช่าฯดังกล่าวขึ้นอยู่กับการพิจารณาของผู้ถือหน่วยลงทุนของกองทุน ซึ่งจำเป็นต้องได้รับอนุมัติจากที่ประชุมวิสามัญผู้ถือหน่วยลงทุนไม่น้อยกว่าข้อกำหนดที่ระบุในกฎระเบียบข้อบังคับที่เกี่ยวข้อง ดังนั้น ณ วันที่ 30 มิถุนายน 2564 การวัดมูลค่าและ   การจัดประเภทรายการหนี้สินตามสัญญาเช่าระยะยาวนี้ ยังคงเป็นไปตามผลบังคับทางกฎหมายของ สัญญาเช่าระยะยาวและสัญญาที่เกี่ยวข้องเดิม เนื่องจากการตกลงจากคู่สัญญาและการดำเนินการใด ๆ ที่จำเป็นเพื่อให้เป็นไปตามกฎระเบียบ ข้อบังคับและข้อกำหนดของกองทุน ภายใต้ข้อเสนอการขอยกเลิกสัญญาเช่าฯที่เกิดขึ้นภายหลังรอบระยะเวลารายงานยังไม่สามารถใช้บังคับจากความไม่สมบูรณ์ทางกฎหมายในหลาย ๆ ประการ

ต่อมาเมื่อวันที่ 14 กรกฎาคม 2564 ที่ประชุมวิสามัญผู้ถือหน่วยลงทุนของกองทุนได้มีมติอนุมัติรับข้อเสนอการขอยกเลิกสัญญาเช่าระยะยาว สัญญาเช่าช่วง สัญญาให้บริการระบบและสัญญาต่าง ๆ ที่เกี่ยวข้องกับสนามบินสมุย (“สัญญาเช่าฯ”) ของบริษัทฯและมีมติอนุมัติเพิ่มเติมในเรื่องการเลิกกองทุนและการเพิกถอนหน่วยลงทุนของกองทุนออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทยด้วยเช่นกัน

ผลของการได้รับความเห็นชอบจากที่ประชุมวิสามัญผู้ถือหน่วยลงทุนของกองทุนเมื่อวันที่ 14 กรกฎาคม 2564 ในเรื่องการตกลงยินยอมรับข้อเสนอการขอยกเลิกสัญญาเช่าฯของบริษัทฯดังกล่าวนั้น เมื่อวันที่ 15 กรกฎาคม 2564 บริษัทฯและกองทุนจึงได้เข้าร่วมลงนามในบันทึกข้อตกลงยกเลิกสัญญาที่เกี่ยวกับ การลงทุนและจัดหาผลประโยชน์ในการดำเนินกิจการสนามบินสมุย ต่อมาเมื่อวันที่ 27 กรกฎาคม 2564 บริษัทฯได้ดำเนินการจดทะเบียนยกเลิกสัญญาเช่าฯร่วมกับกองทุนเพื่อให้การยกเลิก และการดำเนินการ อื่น ๆ มีผลสมบูรณ์ทางกฎหมาย นอกจากนี้บริษัทฯได้ชำระค่าตอบแทนจากการยกเลิกสัญญาเป็นจำนวนเงิน 18,050 ล้านบาทให้กับกองทุนแล้วในวันเดียวกัน เพื่อชำระหนี้สินตามสัญญาเช่าระยะยาวจากกิจการ ที่เกี่ยวข้องกันที่บันทึกอยู่ในบัญชีตามมูลค่า ณ วันที่จ่ายชำระ (ณ วันที่ 30 มิถุนายน 2564 หนี้สินตามสัญญาเช่าดังกล่าวมีมูลค่า 9,854 ล้านบาท ซึ่งอาจมีผลต่างจากมูลค่า ณ วันที่จ่ายชำระ) ทั้งนี้ เนื่องจากบริษัทฯมีสถานะเป็นผู้ถือหน่วยลงทุนของกองทุนส่วนหนึ่ง บริษัทฯจึงได้รับเงินคืนทุนและเงินปันผลจากกองทุนจำนวน 5,286 ล้านบาทเมื่อวันที่ 11 สิงหาคม 2564 (ณ วันที่ 30 มิถุนายน 2564 เงินลงทุนในกองทุนซึ่งบริษัทฯบันทึกเป็นส่วนหนึ่งของเงินลงทุนในบริษัทร่วมแสดงมูลค่าในงบการเงินรวมและงบการเงินเฉพาะกิจการเท่ากับ 2,655 ล้านบาท และ 3,479 ล้านบาทตามลำดับ ซึ่งอาจมีผลต่างจากมูลค่า ณ วันที่รับชำระ) นอกจากนี้ บริษัทฯมีสิทธิได้รับเงินปันผลระหว่างกาลสำหรับผลการดำเนินงานก่อนวันที่การยกเลิก สัญญาเช่าฯมีผลสมบูรณ์ทางกฎหมาย ตลอดจนเงินคืนทุนส่วนที่เหลือกับกองทุนภายหลังการเลิกกองทุนและชำระบัญชี (หากมี) ผลกระทบสุทธิจากการยกเลิกสัญญาฯดังกล่าวจะถูกบันทึกในข้อมูลทางการเงินรวมและเฉพาะของบริษัทฯในไตรมาสที่ 3 ปี 2564

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณี้นี้แต่อย่างใด

รุ้งนภา เลิศสุวรรณกุล

ผู้สอบบัญชีรับอนุญาต เลขทะเบียน 3516

บริษัท สำนักงาน อีวาย จำกัด

กรุงเทพฯ: 13 สิงหาคม 2564

|  | บริษัท การบินกรุงเทพ จำกัด (มหาชน) และบริษัทย่อย รายงานการสอบทาน และ ข้อมูลทางการเงินระหว่างกาล สำหรับงวดสามเดือนและหกเดือนสิ้นสุดวันที่ 30 มิถุนายน 2564 |